Resolució 387/2017, de 20 de novembre
Administració: Federació Catalana de Taekwondo
Retribucions, ingressos i participació a competicions fora de Catalunya.
L'entitat reclamada no és una Administració pública, ni una corporació de dret públic inclosa dins de l'àmbit d'aplicació definit per l'article 3 LTAIPBG, sinó una entitat privada, que no està subjecta al dret d'accés a la informació pública i, per tant, la seva informació no és informació pública.
Això no treu que si entra dins dels supòsits de l'article 3.1.d i 2 LTAIPBG la persona reclamant pugui sol·licitar la informació que li interessa a l'Administració competent, que és la de la Generalitat
Número d'expedient de la Reclamació: 466/2017.
- Balanços detallats per partides dels ingressos i despeses de 2013, 2014, 2015 i 2016, en els quals prego que es detallin els ingressos de taquilla per campionats, així com les remuneracions percebudes pels membres de la junta directiva i en quin concepte perceben aquestes remuneracions, sous, dietes, etc.
- Còpia de les normatives que hagin aprovat la junta directiva i les assemblees respecte de la participació de clubs i esportistes a competicions organitzades per clubs i federacions fora de Catalunya.
L'article 30 de la Llei 10/1990, de 15 d'octubre, de l'esport, defineix les federacions esportives com entitats privades, sens perjudici de què puguin exercir per delegació funcions públiques de caràcter administratiu.
Així ho expressa clarament el precepte indicat: Artículo 30.
D'acord amb aquest precepte, l'article 1 dels Estatuts de la Federació Catalana de Taekwondo defineix en els següents termes el règim jurídic aplicable a aquesta entitat: Article 1.- La FEDERACIÓ CATLANA DE TAEKWONDO – d'ara en endavant FCT.-, òrgan rector de l'esport del taekwondo és una entitat privada d'utilitat pública i d'interés cívic i social, inscrita al Registre d'Entitats Esportives de la Generalitat de Catalunya amb el no4957 (Secció Tercera, Tom 1, Foli 28, no55) constituïda per clubs o associacions esportius, que té com a objecte promocionar, organitzar, gestionar i coordinar la seva pràctica dins el territori català, sense ànim de lucre.
La FCT té com a modalitat esportiva el TAEKWONDO, la qual s'estructura en les disciplines esportives de TAEKWONDO i HAPKIDO.
Per una altra banda, l'article 3 LTAIPBG limita l'àmbit d'aplicació directa d'aquesta Llei a les diverses Administracions i entitats que integren el sector públic de Catalunya.
En relació amb les entitats privades que exerceixen funcions públiques o potestats administratives, que presten serveis públics o que perceben fons públics per a funcionar o per dur a terme llurs activitats, l'apartat 2 d'aquest article estableix que en aquests casos el compliment de les obligacions establertes per aquesta llei (l'LTAIPBG) l'ha de fer efectiu l'Administració responsable.
També han d'informar de les retribucions percebudes pels càrrecs directius si el volum de negoci de l'empresa vinculat a activitats dutes a terme per compte de les administracions públiques supera el vint-i-cinc per cent del volum general de l'empresa.
A la vista dels preceptes citats, cal concloure que la Federació Catalana de Taekwondo és una entitat privada, a la que no és d'aplicació directa la legislació de transparència i accés a la informació pública i, per tant, no és un subjecte obligat a atendre sol·licituds directes d'informació formulades per la ciutadania.
De fet, al ser una entitat privada, la seva informació també és privada, resta fora de l'LTAIPBG (que regula el dret d'accés a la informació pública, però no a la privada), i només esdevé pública quan passa a mans de l'Administració, en base a les circumstàncies que escaigui.
En conseqüència, la Federació Catalana de Taekwondo no és obligada a atendre la sol·licitud d'informació pública que li va formular la persona reclamant, i la GAIP no pot admetre la seva Reclamació, perquè no té per objecte informació pública, sinó privada, i perquè no va contra una Administració pública, sinó contra una entitat privada.
Això no vol dir que la persona reclamant no pugui accedir a la informació demanada (o a part d'ella) a l'empara de l'LTAIPBG.
El que passa és que l'ha de demanar a l'Administració responsable (que en aquest cas deuen ser els òrgans de l'Administració de la Generalitat competents en matèria d'esport), la qual l'ha de requerir a la Federació si la informació demanada entra dins dels supòsits de l'article 3.2 LTAIPBG citats més amunt, i lliurar-la posteriorment a la persona reclamant.
Inadmetre la Reclamació 466/2017 perquè l'entitat reclamada és privada i per tant la informació sol·licitada no és informació pública.
Declarar finalitzat el procediment relatiu a la Reclamació 466/2017 i disposar la publicació d'aquesta resolució al web de la GAIP.